**Comenius T.I.M.E.**

Vedeli ste, že Rumuni chodia od piateho ročníka až po druhý ročník na strednej do školy poobede? Alebo, že Taliani sa musia povinne učiť latinčinu? Ani ja nie.

V škole sa učíme o všetkých krajinách sveta, ale nevyrovná sa to tomu, keď sa človek môže porozprávať s niekým, kto v danej krajine naozaj žije. A v týždni od 18. do 22. septembra sme vďaka našej škole a p.p.Brtišovej a Meliškovej túto možnosť mali.

Tak isto ako naši študenti v rámci multilaterálneho projektu európskych stredných škôl Comenius T.I.M.E. predtým vycestovali do zahraničia, tento raz sme boli hostiteľskou školou my. Navštívili nás študenti a profesori z Fínska, Talianska, Veľkej Británie, Turecka, Rumunska a Poľska, ktorých v úvode pobytu v našom meste privítal v Župnom dome pán primátor Michalec a na pôde školy pán riaditeľ Kubičár. Behom týchto niekoľkých dní sme sa im snažili ukázať krásy Púchova a Slovenska, priblížiť im našu kultúru, zvyky a tradície. Prebehli tiež školenia v angličtine o tom ako písať reportáž a dozvedieť sa, čo hovorí hlas ľudu (vox populi). Zo všetkého, čo sme zažili a videli v Pribyline, na Strečne, pri splavovaní Váhu na pltiach a tiež na tradičnom Púchovskom jarmoku sme v zmiešaných teamoch zostavili šesť reportáží, ktoré budú publikované v projektových novinách, vydávaných fínskou školou.

Nebolo to však len o výlete a práci v škole. Títo študenti sa na niekoľko dní stali súčasťou našich domácností. Mať doma niekoho, kto možno žije úplne inak ako ja, to je ešte len zážitok! Už len vymyslieť, čo mu/jej dať na raňajky zaberie dosť času. A viete čo? Bolo to super!

Museli sme sa spolu dohodnúť, dorozumieť, občas spraviť aj kompromis, ale hlavne spolupracovať. A presne o to tu šlo!

Tento projekt bol veľkým úspechom púchovského gymnázia a osobným úspechom každého z nás, zúčastnených. Im sa ťažko odchádzalo, nám sa ťažko lúčilo, ale každý niečo získal: nové zážitky, priateľov, skúsenosti, vedomosti...

Na záver už len rada do budúcna: ak máte možnosť zapojiť sa do medzinárodného projektu, využite ju! Môžete len a len získať. Ja osobne na tento projekt určite nezabudnem!

Simona Lihocká,

Gymnázium Púchov, IV.C